Jabuli 120
Lega me lar i kom lok me bwola*
1I kare ma atye i can akok bot Rwot,
wek ogam doga, kun akok ni.
2“Lara do, ai Rwot,
ki bot jo ma loko lok goba,
ki bot jo ma bwolo dano ki lok doggi.”
3Gibiminiwu gin aŋo kono?
Dok gin aŋo makato ma gibitiyo i komwu,
wun jo ma bwolo dano ki dogwuni?
4Gibicwalo i komwu atero mabit pa lulweny,
ki lodi mac yen opok ma otwak!
5Aneno can adada, pien abedo Mecek macalo labedo,
dok pacona tye i dye kema pa jo Kedar!
6Abedo doŋ ari pi kare malac twatwal
i kin jo ma dag kuc.
7Amito wabed ki kuc; ento tek aloko lok mo,
gin gilokke gicuŋ pi lweny!